Dewan Undangan Negeri Sabah

Dewan Undangan Negeri Sabah (bahasa Kadazandusun: Lamin Koundangan Pogun Sabah) merupakan sebahagian badan perundangan Sabah, Malaysia, yang lain ialah Yang di-Pertua Negeri Sabah. Dewan ini bermesyuarat di Bangunan Dewan Undangan Negeri Sabah di Likas di ibu negeri Kota Kinabalu.
Badan perundangan satu dewan ini kini mempunyai 73 kerusi (tambahan 7 kerusi lagi dalam proses penyelidikan, dan 3 kerusi dalam permohonan) mewakili bahagian pilihan raya negeri yang dipilih melalui sistem pilihan raya pemenang undi terbanyak di seluruh negeri.
Seperti di peringkat persekutuan di Malaysia, Sabah menggunakan kerajaan berparlimen gaya Westminster, dalamnya para ahli dipilih ke dalam dewan undangan melalui pilihan raya umum, daripadanya Ketua Menteri dan kabinet dilantik berdasarkan sokongan majoriti. Ketua Menteri ialah ketua kerajaan negeri manakala Yang di-Pertua Negeri bertindak sebagai ketua negeri. Parti terbesar yang tidak membentuk kerajaan negeri dikenali sebagai pembangkang rasmi, pemimpinnya diiktiraf sebagai pemimpin pembangkang oleh speaker.
Para ahli dewan merujuk diri mereka sebagai "Ahli Dewan Undangan Negeri" (ADUN) dan kadangkala sebagai "ahli dewan negeri".
Dewan yang terkini dipilih pada 26 September 2020 merupakan Dewan Undangan Negeri Sabah ke-16. Gabungan Rakyat Sabah yang dianggotai oleh 8 parti komponen rasmi iaitu Parti Liberal Demokratik (LDP), Parti Harapan Rakyat Sabah (PHRS), Parti GAGASAN Rakyat Sabah (Gagasan Rakyat), Parti Maju Sabah (SAPP), Parti Solidariti Tanah Airku (STAR Sabah), Pertubuhan Kebangsaan Sabah Bersatu (Baru) (USNO Baru), Parti Cinta Sabah (PCS) dan Parti Bersatu Sabah (PBS) telah membentuk sebuah kerajaan negeri pada 26 September 2020.
Dewan ini dibentuk selepas Dewan penggal ke-15 telah dibubarkan pada 30 Julai 2020 oleh Yang di-Pertua Negeri Sabah, Juhar Mahiruddin, yang mengakibatkan pilihan raya mengejut diadakan.
Sejajar dengan tradisi sistem Westminster, kebanyakan undang-undang bermula dengan kabinet (rang undang-undang kerajaan), dan diluluskan oleh badan perundangan selepas peringkat-peringkat perbahasan dan mwmbuat keputusan. Ahli biasa boleh memperkenalkan secara peribadi (rang undang-undang bukan kerajaan), memainkan peranan penting dalam meneliti rang undang-undang dalam perbahasan dan jawatankuasa dan rang undang-undang yang dipinda dipersembahkan kepada badan perundangan oleh kabinet.
Dewan Undangan Negeri Sabah boleh mempunyai tidak lebih daripada enam orang anggota lantikan yang dilantik oleh Yang di-Pertua Negeri atas nasihat Ketua Menteri.
Yang di-Pertua Dewan Undangan Negeri Sabah dilantik oleh Yang di-Pertua Negeri atas nasihat Ketua Menteri. Datuk Haji Kadzim M Yahya dilantik menjadi Yang di-Pertua DUN pada 8 Oktober 2020 menggantikan Datuk Syed Abas Syed Ali (BN-UMNO) yang telah berkhidmat sejak 7 Ogos 2015.
Ketua Menteri dilantik oleh Yang di-Pertua Negeri Sabah atas dasar bahawa beliau boleh mendapat majoriti di dewan. Datuk Seri Panglima Hajiji Noor (BERSATU), anggota bagi DUN Sulaman, telah menjadi Ketua Menteri Sabah bermula 29 September 2020.
Pemimpin minoriti selalunya pemimpin pembangkang dilantik oleh parti terbesar yang tidak membentuk kerajaan negeri.